Sisäministeri Maria Ohisalon (vihr) puoliso työskentelee öljy-yhtiössä, jonka liikevaihto oli viime vuonna noin 5,5 miljardia euroa.

Maria Ohisalo kertoo, minkälaisen puheenjohtajan Vihreät hänestä saavat. Jenni Gästgivar

Valtioneuvosto on julkaissut Antti Rinteen (sd) hallituksen ministerien henkilötiedot. Tiedot löytyvät täältä.

Henkilötiedoista käy ilmi, että tulevana lauantaina vihreiden puheenjohtajaksi valittavan sisäministeri Maria Ohisalon puoliso on Miika Johansson.

Vihreiden tulevan puheenjohtajan, sisäministeri Maria Ohisalon puoliso työskentelee öljy-yhtiössä. Jenni Gästgivar

Sitä Ohisalo ei kuitenkaan mainitse, että Johansson on töissä North European Oil Trade Oy:ssä (NEOT), joka on Itämeren alueen merkittävin yksityinen polttoaineiden tukkukauppias.

Verkkosivujensa mukaan NEOT toimittaa polttoaineita Pohjoismaiden suurimmille huoltamoketjuille (St1, ABC ja Shell).

Yhtiön tuotevalikoimaan kuuluvat kaikkiin moottoreihin soveltuva bensiini 98E5 ja useimpiin käytössä oleviin autoihin soveltuva bensiini 95E10. Yhtiön tuotevalikoimaan kuuluvat myös korkealaatuinen dieselpolttoaine, kevyet ja raskaat polttoöljyt sekä etanolit.

North European Oil Trade toimittaa polttoaineita Pohjoismaiden suurimmille huoltamoketjuille. Ossi Ahola

Liikevaihto 5,5 miljardia euroa

Suomessa, Ruotsissa ja Norjassa toimivan NEOT-konsernin liikevaihto oli viime vuonna noin 5,5 miljardia euroa. Suomessa toimivan emoyhtiön liikevaihto oli viime vuonna 2,7 miljardia euroa. Emoyhtiö teki voittoa 2,7 miljoonaa euroa.

– Liikevaihdon nousua selittää pääasiassa öljytuotteiden maailmanmarkkinahinnan nousu ja dollarin vahvistuminen euroon nähden, toimintakertomuksessa todetaan.

Tuoreimpaan tilinpäätökseen sisältyvän hallituksen toimintakertomuksen mukaan NEOT-konsernin tehtävä on hankkia ja toimittaa polttonesteet omistajilleen SOK:lle ja St1 Nordicille mahdollisimman kilpailukykyiseen hintaan.

SOK omistaa NEOT-konsernista 51 prosenttia ja St1 Nordic 49 prosenttia.

Öljybisnes on valtava bisnes. SHUTTERSTOCK

Kokenut hyödyketrader - palkka pääministeritasoa

LinkedIn-profiilinsa mukaan Johansson on ”kokenut biopolttoaineiden välittäjä, joka työskentelee Itämeren alueen merkittävimmässä yksityisessä öljy- ja biopolttoaineita välittävässä yhtiössä”.

Johanssonin mukaan hänen työnkuvaansa kuuluu muun muassa kaupallisten suhteiden rakentaminen ja ylläpitäminen keskeisten markkinaosapuolten kanssa Euroopassa, Pohjois-Amerikassa, Aasiassa ja Brasiliassa. Lisäksi Johansson kertoo vastaavansa työnantajansa biomandaatin optimoinnista Suomessa, Ruotsissa ja Norjassa.

Suomeksi sanottuna Johansson vastaa siitä, että NEOT-konserni täyttää lakisääteisen biopolttoaineiden jakeluvelvoitteen eli toimittaa markkinoille vähimmäismäärän biopolttoaineita vuosittain.

Tänä vuonna vähimmäisvaatimus on 18 prosenttia ja ensi vuodesta alkaen 20 prosenttia kaikesta kulutukseen luovutetusta liikennepolttoaineesta.

Tuoreimmassa toimintakertomuksessaan NEOT-konserni listaa suurimmaksi haasteekseen juuri kasvavien biovelvoitteiden hoitamisen.

– Suomen biovelvoitteen kasvu nostaa hieman liikevaihtoa. Yhtiön liikevaihto riippuu kuitenkin voimakkaasti öljyn maailmanmarkkinahinnan kehityksestä sekä eur/usd valuuttasuhteen muutoksista, toimintakertomuksessa todetaan.

Työ suuressa öljy-yhtiössä on hyvin palkattua. Julkisten verotietojen mukaan Johansson ansaitsi vuonna 2017 noin 160 000 euroa (noin 13 000 euroa kuukaudessa). Vuonna 2016 Johanssonin verotettavat ansiotulot olivat noin 150 000 euroa.

Maria Ohisaloa ja Miika Johanssonia yhdistää rakkaus kilpapyöräilyyn. North European Oil Trade

Puoliso myönsi Facebookissa: ”Johtaa välillä konfliktiin”

Johansson on tukenut Ohisaloa sosiaalisessa mediassa. Eduskuntavaalien alla Johansson julkaisi pitkän kirjoituksen, jossa hän kehui puolisoaan maasta taivaaseen. Johansson kertoi esimerkkinä tarinan viime kesältä, jolloin Ohisalo osallistui kylkiluu murtuneena ratapyöräilyn SM-kilpailuihin.

– Moni olisi lopettanut homman valmistavissa harjoituksissa tapahtuneeseen loukkaantumiseen, mutta Maria sen sijaan iski kaikella voimalla joukkuesprinttiin ja nappasi 4km joukkuetakaa-ajosta hopeamitalin, vaikka kipu oli kova. Sellaisella asenteella hoituvat niin kansanedustajan kuin ministerinkin työt.

Maria Ohisalo ja Miika Johansson juhlistivat Ohisalon äänisaalista vuoden 2017 kuntavaaleissa. MIIKA JOHANSSONIN FACEBOOK

Vuoden 2017 kuntavaalien alla Johansson julkaisi vähän vastaavanlaisen tekstin. Siinä Johansson paljasti, että köyhyystutkijan ja öljy-yhtiössä työskentelevän näkemyksissä on välillä sovittamista.

– Hyödyketraderin ja köyhyystutkijan sananvaihto maailmanmenosta saattaa välillä johtaa konfliktiin, Johansson kirjoitti ja lisäsi oppineensa Ohisalolta valtavasti muun muassa eriarvoistumisesta ja tasa-arvosta.

– Kaupallisen koulutuksen lähtökohdista rakentuva maailmankuvani on laajentunut merkittävästi. Toisaalta on ilo seurata, kuinka Maria on osoittanut kiinnostusta rahan tekemiseen ja perustanut sijoittamiseen keskittyvän ryhmän naisille.

Myös Ohisalo on jakanut julkista kiitosta puolisolleen, joka on tukenut hänen vaalikampanjoitaan.

– Kiitos kaikille. Kiitos erityisesti Miika, kun tuit ja tuet ihan joka päivä mun tekemistä. Oot vaan maailman paras, Ohisalo kirjoitti huhtikuussa 2017 kolmen sydämen kera.

Maria Ohisalo nimitettiin sisäministeriksi viime viikolla. Tulevana lauantaina hänestä tulee vihreiden puheenjohtaja. VALTIONEUVOSTON KANSLIA

Ohisalo: ”Puolisoni työ ei vaikuttanut ministerivalintaani”

Vihreät sai hallitusneuvottelujen päätteeksi sisäministerin ja ympäristö- ja ilmastoministerin salkut. Iltalehden tietojen mukaan vihreiden eduskuntaryhmässä odotettiin, että Ohisalo olisi tulevana puheenjohtajana ottanut puolueelle tärkeän ympäristö- ja ilmastoministerin salkun.

Ohisalo valitsi kuitenkin sisäministerin salkun ja ympäristö- ja ilmastoministerin salkku meni eduskuntaryhmän entiselle puheenjohtajalle Krista Mikkoselle.

– Puolisoni työ ei vaikuttanut ministerivalintaani, Ohisalo sanoo Iltalehdelle.

– Hän on yksityishenkilö, joka ei ole johtotehtävässä tai omistajana yrityksessä, jossa hän on töissä biopolttoaineiden parissa.

Vihreät haluaa lopettaa fossiilisten polttoaineiden käytön nopealla aikataululla. Puolueen tavoite on, että Suomessa myytäisiin vuoden 2030 jälkeen vain nollapäästöisiä uusia henkilöautoja. Tämä tavoite on ristiriidassa Ohisalon puolison työnantajan intressien kanssa. Valtaosa North European Oil Traden liikevaihdosta tulee tulevinakin vuosina fossiilisista polttoaineista.

Ympäristö- ja ilmastoasioista vastaavana ministerinä Ohisalo olisi voinut joutua tilanteeseen, jossa hän olisi ollut esteellinen hallinnonalaansa koskevassa päätöksenteossa, sanovat hallinto-oikeuden professori Olli Mäenpää ja julkisoikeuden emeritusprofessori Teuvo Pohjolainen.

– Ei se ihan mahdotonta ole. Silloin ministerin jääviyttä olisi jouduttu arvioimaan tilanteessa, jossa ympäristöministeriö tekisi jonkun hallintopäätöksen, joka jollain tavalla kohdistuisi tähän yhtiöön, Mäenpää sanoo.

Professori: Kyse on myös poliittisesta uskottavuudesta

Mäenpään mukaan hallituksessa tehtävä lainvalmistelu ei kuulu hallintolain soveltamisen piiriin ja siihen ei sovelleta suoraan esteellisyyssäännöksiä. Tämä ei kuitenkaan tarkoita, etteikö kysymystä kannattaisi pohtia esimerkiksi poliittisen uskottavuuden näkökulmasta.

Mäenpään mukaan mahdolliset jääviyskysymykset pitää arvioida aina tapauskohtaisesti. Jokaisen, oli kyseessä sitten kansanedustaja, ministeri tai virkamies, on arvioitava oma esteellisyytensä itse.

– Aina, kun liikutaan sellaisella alueella, jossa kysymyksiä voi nousta, se (mahdollinen esteellisyys) pitää ottaa huomioon, Mäenpää sanoo.

Maria Ohisalo sai eduskuntavaaleissa lähes 12 000 ääntä. Kimmo Brandt/compic

Sisäministerinä pienempi riski

Mäenpää ja Pohjolainen ovat samaa mieltä siitä, että sisäministerinä Ohisalolla on pienempi riski joutua tilanteeseen, jossa hän joutuisi jääväämään itsensä päätöksenteosta puolisonsa työn takia.

– Jos puhutaan sisäministeriöstä, niin sen toimialaan ei polttoainekauppa ymmärtääkseni kuulu. Näillä tiedoilla hänen ei tarvitse päivittää tietojaan. Ympäristöministerinä tilanne olisi voinut olla toisenlainen, Mäenpää sanoo.

– Ympäristöministerin kohdalla olisi voinut tulla ongelmallisempia tilanteita esille. Nytkin tietysti, jos valtioneuvosto kokonaisuudessaan ratkaisee asioita. Silloin Ohisalon täytyy tarkoin miettiä, voiko hän olla mukana päätöksenteossa, Pohjolainen sanoo.

Pohjolaisen mukaan läpinäkyvyyden lisäämiseksi ministerin tulisi ilmoittaa sidonnaisuuksissaan myös puolisonsa ammatti ja työnantaja. Tämä helpottaisi mahdollisten esteellisyyskysymyksien arvioimista.

– Minusta olisi perusteltua, että ministeri ilmoittaisi, minkälaisessa tehtävässä hänen puolisonsa toimii ja minkälaisessa yrityksessä. Että minkälaisia sidonnaisuuksia sitä kautta voi mahdollisesti syntyä, Pohjolainen sanoo.

Ohisalon mukaan tällä hetkellä ei ole näkyvissä tilanteita, joissa jääviys tulisi ajankohtaiseksi.

– Jääviyskysymykset ratkaistaan aina tiukasti, tilanteen mukaan ja tarvittaessa lainopillista tukea hyödyntäen, Ohisalo sanoo.